b'\n_START_ARTICLE_\nLyuba (mammut)\n_START_PARAGRAPH_\nLyuba (\xd0\x9b\xd1\x8e\xd0\xb1\xd0\xb0) er en hunn-mammutkalv (Mammuthus primigenius) som d\xc3\xb8de for ca. 40\xc2\xa0000 \xc3\xa5r siden \xc3\xa9n m\xc3\xa5ned gammel. Hun er uten tvil den best bevarte mammutmumien i verden og forbig\xc3\xa5r Dima, en hannkalv som tidligere hadde v\xc3\xa6rt den mest kjente._NEWLINE_Mammutungen ble funnet i mai 2007 av reinsdyroppdretteren og jegeren Juri Khudi p\xc3\xa5 Jamalhalv\xc3\xb8ya, et omr\xc3\xa5de som tilh\xc3\xb8rer Jamalo-Nenetsk i Russland og ble kalt \xc2\xabLyuba\xc2\xbb etter ektefellen hans._NEWLINE_Kalven veide 50 kg, var 85 centimeter h\xc3\xb8y og m\xc3\xa5lte 130 centimeter fra snabel til hale, omtrent p\xc3\xa5 st\xc3\xb8rrelse med en stor hund._NEWLINE_Da man fant kalven var hun bemerkelsesverdig godt bevart; b\xc3\xa5de \xc3\xb8yne og snabel var intakt og noe pels satt igjen p\xc3\xa5 kroppen. Mammuten ble overf\xc3\xb8rt til Japan for videre studier, inkludert CT-skanninger. _NEWLINE_Man antar at Lyuba d\xc3\xb8de av kvelning ved \xc3\xa5 inhalere gj\xc3\xb8rme da hun kjempet for \xc3\xa5 komme seg ut av mudderet i elveleiet hun krysset sammen med flokken hun tilh\xc3\xb8rte. Det leire-lignende stoffet som trolig kvalte henne var ogs\xc3\xa5 med p\xc3\xa5 \xc3\xa5 bevare  og preservere henne i nesten uber\xc3\xb8rt tilstand. Huden og organene er intakte og forskerne var i stand til \xc3\xa5 identifisere melk fra moren i magen. Det ble ogs\xc3\xa5 funnet avf\xc3\xb8ring i tarmen som viser at hun spiste de voksne flokkmedlemmenes avf\xc3\xb8ring for \xc3\xa5 bygge opp en normal tarmflora av bakterier for \xc3\xa5 hjelpe til \xc3\xa5 ford\xc3\xb8ye plantemateriale. _NEWLINE_Tidligere mammutfunn som er d\xc3\xa5rligere bevart enn Lyuba har vist tegn til underern\xc3\xa6ring mens Lyuba fremst\xc3\xa5r som sv\xc3\xa6rt sunn. Organene og huden er i perfekt stand._NEWLINE_Hun har godt bevart DNA og det er antatt at en levende mammut ville kunne klones fra henne._NEWLINE_Tverrsnitt av den venstre st\xc3\xb8ttannen og en forjeksel antyder at hun stammer fra mammuter som kom til Sibir fra Alaska ved \xc3\xa5 krysse Beringlandbrua etter at den opprinnelige sibirske stammen av mammuter var utd\xc3\xb8dd eller jaget bort._NEWLINE_Ved \xc3\xa5 unders\xc3\xb8ke Lyubas tenner h\xc3\xa5per forskerne \xc3\xa5 f\xc3\xa5 innsikt i hva som for\xc3\xa5rsaket at pattedyrene d\xc3\xb8de ut for rundt 10.000 \xc3\xa5r siden._NEWLINE_Lyuba er utstilt i Field Museum of Natural History i Chicago.'